**Šen-jang J-15** (čín. 歼-15 – Ťien-15; angl. Shenyang J-15; známy tiež ako *Lietajúci žralok* (čín. 飞鲨 – Fej-ša)) je čínske palubné stíhacie lietadlo, vyvinuté spoločnosťou Šen-jang (Shenyang Aircraft Industry Group – Skupina leteckého priemyslu Šen-jang). Stroj je konštrukčne podobný ruskému Su-33. Stíhačka je v Číne prezývaná „Lietajúci žralok".

Vznik a vývoj
-------------

Podľa vyjadrení ruskej delegácie, ktorá navštívila leteckú prehliadku v Ču-chaj v roku 2006, Čína prejavila záujem o ruské palubné stíhačky Su-33. Čína pôvodne žiadala iba dve lietadlá tohto typu, čo však vzbudilo podozrenie, že nejde o nič iné ako o snahu, skopírovať ruskú technológiu. Nedôveru Ruska umocňovala nedávna negatívna skúsenosť týkajúca sa lietadiel Su-27SK, ktoré Čína najskôr vyrábala na základe licenčnej zmluvy s Ruskom. V roku 2000 produkciu pod touto licenciou predčasne ukončila a začala vyrábať vlastné lietadlá J-11, ktoré konštrukčne vychádzali z Su-27SK. Čína sa tak vyhla plateniu licenčných poplatkov, čo Rusko vnímalo ako porušenie obchodnej dohody. Preto bola ruská strana opatrná, aj keď Čína navýšila požadovaný počet stíhačiek Su-33 na 14 kusov, ktoré mali byť dodané v dvoch várkach po 7 lietadiel. Rusko malo navyše obavy, že ak Čína prevezme len prvých sedem stíhačiek, výroba bude nerentabilná. Su-33 sa v tej dobe už nevyrábali a obnovenie produkcie by bolo značne nákladné. Nepomohli ani vyhlásenia Číny, že pre svoje lietadlové lode bude potrebovať až 50 lietadiel a rokovania sa skončili neúspechom.

Je otázne, čo Čína týmito rokovaniami s Ruskom sledovala. Pretože viaceré zdroje uvádzajú neoverenú informáciu, že Číne sa už v roku 2001 podarilo od Ukrajiny tajne kúpiť prototyp jedného Su-33. Z lietadla s označením T-10K-3 sa pravdepodobne už niekoľko rokov snažila reverzným inžinierstvom vyvinúť svoju vlastnú palubnú stíhačku. Tieto domnienky potvrdzuje veľká podobnosť J-15 s Su-33. Hypotézu podporuje aj fakt, že čínske pokroky pri vývoji vlastného stroja boli veľmi rýchle. Hoci rokovania s Ruskom o nákupe Su-33 prebiehali ešte v roku 2009, tak prvý let prototypu prvej čínskej palubnej stíhačky sa ukutočnil 31. augusta toho istého roku. Z toho možno z určitosťou usudzovať, že vývoj J-15 prebiehal už niekoľko rokov. Taktiež je zjavné, že čínski vývojári okopírovali celý technický a konštrukčný koncept prototypu T-10K-3.

Prvý vzlet z cvičného odrazového mostíka uskutočnila J-15 dňa 6. mája 2010. Dňa 25. novembra 2012 Čína úspešne otestovala pristátie J-15 na palube svojej prvej lietadlovej lode Liaoning. V decembri 2013 bola zverejnená informácia, že sériová výroba stíhačiek J-15 bola spustená. Piloti údajne ukončili výcvik a lietadlá sú plne bojaschopné.

Špecifikácie (J-15)
-------------------

### Technické údaje

* **Posádka**: 1
* **Dĺžka**: 21,9 m
* **Rozpätie**: 14,7 m
* **Výška**: 5,9 m
* **Nosná plocha** : 62,04 m²
* **Hmotnosť (prázdny)**: 17 500 kg
* **Maximálna vzletová hmotnosť**: 33 000 kg
* **Pohonná jednotka**: 2 × dvojprúdový motor WS-10A Tchaj-chang s prídavným spaľovaním
	+ **Suchý ťah**: 2× 89.17 kN
	+ **Ťah s forsážou**: 2× 135 kN

### Výkony

* **Maximálna rýchlosť**: Mach 1.98 2 100 km/h
* **Bojový dolet**: 1 500 km
* **Preletový dolet**: 3 500 km
* **Dostup**: 20 000 m

### Výzbroj

* 1 kanón kalibru 30 mm
* 10 externých závesov - s nosnosťou do 8 050 kg
	+ **Strely vzduch-vzduch:**
		- PL-7
		- PL-8
		- PL-9
		- PL-12
	+ **Strely vzduch-zem:**
		- YJ-83K
	+ rôzne typy bômb

Referencie
----------

1. ↑  China can't buy Sukhoi fighter jets
2. ↑  Test Flights of J-15S Flying Shark Tandem Seat Carrier-Borne Fighter
3. ↑   *J15 Naval Fighter Jet - PLA NAVY* [online]. [Cit. 2017-08-05]. Dostupné online. Archivované 2019-04-02 z originálu.
4. ↑  China begins mass production of fighters for aircraft carrier
5. ↑  Shenyang J-15 Flying Shark
6. ↑  Shenyang J-15
7. ↑  Čína zverejnila video so stíhačkami J-15 na palube lode Liaoning

Pozri aj
--------

* Suchoj Su-33
* McDonnell Douglas F/A-18 Hornet
* Boeing F/A-18E/F Super Hornet
* Rafale M
* MiG-29K

Iné projekty
------------

Commons
* Spolupracuj na Commons Commons ponúka multimediálne súbory na tému **Šen-jang J-15**


|  |  |
| --- | --- |
| Portal | Portál letectvo |